b"\n_START_ARTICLE_\nKremacija\n_START_PARAGRAPH_\nKremavimas, kremacija (lot. crematio 'sudeginimas')\xc2\xa0\xe2\x80\x93 mirusio \xc5\xbemogaus palaik\xc5\xb3 sudeginimas krematoriume arba specialiai paruo\xc5\xa1toje ugniaviet\xc4\x97je. Prie\xc5\xa1kario laikais Lietuvoje palaik\xc5\xb3 deginimui \xc4\xafvardyti buvo pasi\xc5\xablyti terminai incineracija (pavertimas pelenais, deginimas) ir pelen\xc4\x97jimas, ta\xc4\x8diau nei vienas \xc5\xa1i\xc5\xb3 si\xc5\xablom\xc5\xb3 termin\xc5\xb3 kalboje neprigijo.\n_START_SECTION_\nIstorija\n_START_PARAGRAPH_\nKremacija \xc5\xbeinoma nuo neolito. Paprotys laidoti sudegintus mirusiuosius atsirado 3 t\xc5\xabkstantmetyje iki m.e. Iki tol mirusieji laidoti nedeginti, suriesti ant \xc5\xa1ono, vadinamojoje miego pozoje. Kremacijos pradininkais laikomi Mesopotamijos \xc5\xa1umer\xc5\xb3 dvasininkai. Tik\xc4\x97ta, kad mirusiojo siela per ugn\xc4\xaf i\xc5\xa1silaisvina i\xc5\xa1 k\xc5\xabno, apsivalo ir tampa nemirtinga. I\xc5\xa1 Mesopotamijos kremacija paplito kitose Azijos \xc5\xa1alyse, Afrikoje. Daugelis senov\xc4\x97s taut\xc5\xb3, asirai, babilonie\xc4\x8diai, \xc5\xbeydai mirusiuosius degino ant lau\xc5\xbeo su apeigomis._NEWLINE_I\xc5\xa1kilmingas palaik\xc5\xb3 deginimas ant lau\xc5\xbeo buvo paplit\xc4\x99s ir Senov\xc4\x97s Graikijoje, Romoje, slav\xc5\xb3 gentyse, Japonijoje, Indijoje ir kitose Pietry\xc4\x8di\xc5\xb3 Azijos \xc5\xa1alyse. Vidurio Europoje palaik\xc5\xb3 deginimas atsirado XIII a. iki m. e., v\xc4\x97liau paplito Vakar\xc5\xb3 Europoje. 1886\xe2\x80\x931964\xc2\xa0m. Katalik\xc5\xb3 ba\xc5\xbeny\xc4\x8dia kremacij\xc4\x85 draud\xc4\x97 d\xc4\x97l prie\xc5\xa1taravimo tik\xc4\x97jimui apie pomirtin\xc4\xaf gyvenim\xc4\x85 ir mirusi\xc5\xb3j\xc5\xb3 prisik\xc4\x97lim\xc4\x85. U\xc5\xbe tai buvo grasinama ekskomunika._NEWLINE_Balt\xc5\xb3 kra\xc5\xa1tuose ir Lietuvoje palaik\xc5\xb3 deginimas paplito I t\xc5\xabkstantme\xc4\x8dio iki m.e. viduryje. Lietuvoje V a. iki m. e.\xc2\xa0\xe2\x80\x93 I a. prad\xc5\xbeios vyravo paprotys mirusiuosius laidoti sudegintus. Vakar\xc5\xb3 Lietuvoje\xc2\xa0\xe2\x80\x93 kapus \xc4\xafrengiant kr\xc5\xabsnyse, molin\xc4\x97se urnose ar duobut\xc4\x97se, kitoje Lietuvos dalyje mirusieji laidoti kapinynuose. I\xe2\x80\x93II a. mirusiuosius imta laidoti nedegintus. V\xe2\x80\x93IX a. v\xc4\x97l plito mirusi\xc5\xb3j\xc5\xb3 deginimo paprotys. Tik \xc5\xbeiemgaliai ir \xc5\xbeemai\xc4\x8diai mirusiuosius laidojo nedegintus. Bet X\xe2\x80\x93XII a. palaik\xc5\xb3 deginimo paprotys \xc4\xafsigal\xc4\x97jo ir iki XIII\xe2\x80\x93XIV a. gyvavo visoje dabartin\xc4\x97s Lietuvos teritorijoje. Ryt\xc5\xb3, Pietry\xc4\x8di\xc5\xb3 Lietuvoje gyven\xc4\x99 lietuviai ir jotvingiai sudegintus mirusiuosius laidojo pilkapiuose, kitoje Lietuvos dalyje\xc2\xa0\xe2\x80\x93 kapinynuose. Palaikai buvo suberiami \xc4\xaf duobut\xc4\x99 arba i\xc5\xa1barstomi kapo duob\xc4\x97je. Greta sudegint\xc5\xb3 mirusi\xc5\xb3j\xc5\xb3 kap\xc5\xb3 aptinkama apeigini\xc5\xb3 lau\xc5\xbeavie\xc4\x8di\xc5\xb3._NEWLINE_Tarpukario Lietuvoje mirusi\xc5\xb3j\xc5\xb3 palaik\xc5\xb3 kremavimas buvo \xc4\xafteisintas 1932\xc2\xa0m. 1936\xc2\xa0m. Kauno medicinos universitete prad\xc4\x97jo veikti pirmasis ir vienintelis \xc5\xa1alies krematoriumas, kuris buvo u\xc5\xbedarytas 2003\xc2\xa0m. kaip neatitinkantis \xc5\xa1iuolaikini\xc5\xb3 reikalavim\xc5\xb3. Medicinos fakulteto studentas medikas, 1937\xc2\xa0m. mir\xc4\x99s po operacijos nuo embolijos, tapo pirmuoju \xc5\xbemogumi, kurio palaikai buvo kremuoti \xc5\xa1iame krematoriume, ir pelenai buvo mechani\xc5\xa1kai susmulkinti. 1938\xc2\xa0m. \xc4\x8dia buvo kremuoti SSRS ambasadoriaus Lietuvoje Nikolajaus Pozdniakovo \xc5\xbemonos Marijos palaikai, o urna su pelenais i\xc5\xa1ve\xc5\xbeta \xc4\xaf Maskv\xc4\x85._NEWLINE_Laikinojoje sostin\xc4\x97je krematoriumas tapo sensacija, ypa\xc4\x8d inteligentijos tarpe. Daugelis to meto garsi\xc5\xb3 Lietuvos meninink\xc5\xb3 ir mokslinink\xc5\xb3 vie\xc5\xa1ai bei savo testamentuose skelb\xc4\x97 pageidujantys, jog po mirties j\xc5\xb3 k\xc5\xabnus sudegint\xc5\xb3. Iki 1940\xc2\xa0m. \xc5\xa1iame krematoriume buvo sudeginti VDU rektoriaus Vinco \xc4\x8cepinskio, aktoriaus ir re\xc5\xbeisieriaus Konstantino Glinskio, teisininko Petro Leono, profesoriaus Petro Avi\xc5\xbeonio, visuomen\xc4\x97s veik\xc4\x97jo Liudo Vaineikio, kit\xc5\xb3 \xc5\xbeinom\xc5\xb3 \xc5\xbemoni\xc5\xb3 palaikai._NEWLINE_To meto kalbininkai si\xc5\xabl\xc4\x97 \xc4\xafvairius terminus palaik\xc5\xb3 deginimui \xc4\xafvardinti, tokius kaip incineracija (pavertimas pelenais, deginimas) ir pelen\xc4\x97jimas. Ta\xc4\x8diau n\xc4\x97 vienas i\xc5\xa1 j\xc5\xb3 bendrin\xc4\x97je kalboje neprigijo._NEWLINE_Sovietme\xc4\x8diu Kauno krematoriumo paslaugomis da\xc5\xbeniausiai naudodavosi u\xc5\xbesienio pilie\xc4\x8diai, nes palaikus ve\xc5\xbeti i\xc5\xa1 Soviet\xc5\xb3 S\xc4\x85jungos b\xc5\xabdav\xc4\x99 labai brangu, be to, reik\xc4\x97dav\xc4\x99 atlikti sud\xc4\x97ting\xc5\xb3 formalum\xc5\xb3. Ten taip pat b\xc5\xabdavo sudeginamos per anatomijos pratybas medicinos student\xc5\xb3 panaudotos biomed\xc5\xbeiagos\xc2\xa0\xe2\x80\x93 \xc5\xbemogaus organai.\n_START_SECTION_\n\xc5\xa0iuolaikinis kremavimas\n_START_PARAGRAPH_\nKremacija atliekama krematoriume, kur\xc4\xaf sudaro viena ar daugiau krosni\xc5\xb3. Temperat\xc5\xabra jose b\xc5\xabna 870\xe2\x80\x93980\xc2\xa0\xc2\xb0C. Pasaulyje krematoriumai b\xc5\xabna tiek prie laidojimo paslaugas teikian\xc4\x8di\xc5\xb3 \xc4\xafmoni\xc5\xb3, tiek kaip atskiros \xc4\xafmon\xc4\x97s, arba kapini\xc5\xb3 teikiama paslauga. Krematoriumuose naudojamas \xc4\xafvairus kuras, pvz., gamtin\xc4\x97s dujos ar propanas. Iki 7-ojo de\xc5\xa1imtme\xc4\x8dio buvo naudojama anglis, koksas. \xc5\xa0iuolaikin\xc4\x97s krematorium\xc5\xb3 krosnys kompiuterizuotos arba turi kitas kontrol\xc4\x97s sistemas, reguliuojan\xc4\x8dias kremacijos proces\xc4\x85, kuri\xc5\xb3 nustatymus proceso eigoje gali pakeisti krematoriumo darbuotojai._NEWLINE_K\xc5\xabnui patalpinti skirtos kameros sienel\xc4\x97s padengtos ugniai atspariomis ir kar\xc5\xa1t\xc4\xaf sulaikan\xc4\x8diomis plytomis, kurios kei\xc4\x8diamos kas ma\xc5\xbedaug 5 metus. Karstas, naudojant special\xc5\xb3 ve\xc5\xbeim\xc4\x97l\xc4\xaf arba keltuv\xc4\x85, \xc4\xafstumiamas kuo grei\xc4\x8diau, vengiant \xc5\xa1ilumos i\xc5\xa1\xc5\xa1vaistymo. Paprastai \xc5\xa1\xc4\xaf proces\xc4\x85 leid\xc5\xbeiama steb\xc4\x97ti artimiesiems, neretai d\xc4\x97l religini\xc5\xb3 prie\xc5\xbeas\xc4\x8di\xc5\xb3, nors pats procesas traktuojamas kaip pramoninis._NEWLINE_Krematoriumo krosnis pritaikyta tik vieno k\xc5\xabno kremacijai, keli\xc5\xb3 k\xc5\xabn\xc5\xb3 deginimas vienu metu daugelyje \xc5\xa1ali\xc5\xb3 yra nelegalus. Krematorium\xc5\xb3 priimam\xc5\xb3 k\xc5\xabn\xc5\xb3 dydis standartinis, i\xc5\xa1skyrus didesniuose miestuose, kur priimami k\xc5\xabnai iki 200 ir daugiau kilogram\xc5\xb3. Didesni krematoriumai turi ma\xc5\xbeas papildomas kameras vaik\xc5\xb3, k\xc5\xabdiki\xc5\xb3 k\xc5\xabnams bei k\xc5\xabno liekanoms sudeginti."